1. ปัจจัยความเสื่ยง

  1.1 ความเสี่ยงทางอุตสาหกรรม

อัตราการเจริญเติบโตของภาวะเศรษฐกิจของประเทศ มีผลกระทบโดยตรงต่อการดำเนินธุรกิจทั้งใน
ภาคอุตสาหกรรมและการบริการ อุตสาหกรรมโฆษณาเป็นอุตสาหกรรมหนึ่งที่ได้รับผลกระทบเช่นกัน
หากภาวะเศรษฐกิจมีอัตราการขยายตัวที่ลดลง กำลังซื้อสื่อโฆษณาของเจ้าของผลิตภัณฑ์ย่อมลดลง
โดยเฉพาะในปี 2551
ภาวะเศรษฐกิจของประเทศได้รับผลกระทบอย่างหนักจากปัจจัยทั้งภายในและภายนอกประเทศ เช่น
วิกฤตเศรษฐกิจของสหรัฐอเมริกา ความผันผวนของราคาน้ำมันในตลาดโลก
และความวุ่นวายทางการเมืองภายในประเทศ เป็นต้น ทำให้มูลค่าการใช้สื่อโฆษณาทางโทรทัศน์
เมื่อเทียบกับปี 2550 มีมูลค่าลดลงประมาณ 2,355 ล้านบาทหรือคิดเป็นร้อยละ 4.4
แต่อย่างไรก็ตามสื่อโฆษณาทางโทรทัศน์ ยังคงเป็นสื่อที่ได้รับความนิยมมากที่สุด นอกจากนั้น
จากการที่พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 มาตรา
28 อนุญาตให้ธุรกิจโทรทัศน์ประเภทบอกรับสมาชิกหรือที่เรียกว่า “เคเบิลทีวี”
จัดหารายได้จากการโฆษณาได้
ย่อมส่งผลกระทบโดยตรงต่อการขยายตัวของอุตสาหกรรมโฆษณาผ่านสื่อโทรทัศน์ที่เป็นประเภทฟรีทีวี
เนื่องจากอัตราค่าโฆษณาผ่าน “เคเบิลทีวี”
มีอัตราที่ถูกกว่าและถือเป็นสื่อทางเลือกใหม่ให้กับเจ้าของผลิตภัณฑ์

ในส่วนของบริษัท แม้รายได้หลักของบริษัทจะเป็นรายได้จากการจำหน่ายเวลาโฆษณาผ่านสื่อโทรทัศน์
ประเภทฟรีทีวี บริษัทยังได้ทำการขยายธุรกิจไปยังธุรกิจประเภทอื่นๆ
เพื่อเสริมสร้างรายได้ให้กับบริษัท ดังนั้นในเดือนตุลาคม 2551
บริษัทได้ขยายธุรกิจมาสู่ธุรกิจเคเบิลทีวีในฐานะผู้ผลิตรายการ (Content Provider)
ภายใต้ชื่อช่อง “มีเดีย แชนแนล” ให้กับผู้ประกอบธุรกิจเคเบิลทีวีทั่วประเทศ
โดยกำหนดบุคลิกของรายการภายใต้คำว่า “ละครดัง หนังดี ซีรี่ส์เด็ด” ซึ่งได้รับการตอบรับอย่างดี
นอกจากนั้น บริษัทยังคงมุ่งมั่นที่จะขยายธุรกิจด้านต่างๆ
ซึ่งบริษัทมีความพร้อมและศักยภาพเพียงพอที่จะสามารถปรับตัวให้เข้ากับภาวการณ์แข่งขันที่จะเกิดขึ้นได้

1.2 ความเสี่ยงในเรื่องการต่อสัญญาเช่าเวลา

ความเสี่ยงในการประกอบธุรกิจของผู้ผลิตสื่อโทรทัศน์ คือ
โอกาสในการต่อสัญญาเช่าเวลากับทางสถานีโทรทัศน์
ซึ่งในการพิจารณาให้เช่าเวลาและต่อสัญญาของแต่ละสถานีจะมีหลักเกณฑ์ที่แตกต่างกัน
แต่โดยทั่วไปจะพิจารณาจากรูปแบบรายการ ความนิยมของผู้บริโภค
และความพร้อมในด้านการดำเนินการและการเงินของผู้ผลิต ซึ่งหากสถานีไม่ให้บริษัทต่อสัญญา
หรือทำการปรับผังรายการใหม่ เพื่อให้สอดคล้องกับความนิยมของผู้บริโภค
หรือบางสถานีอาจขอเวลาคืนเพื่อดำเนินการผลิตเอง ดังนั้น
บริษัทจะมีความเสี่ยงในการสรรหาสถานีเพื่อออกอากาศใหม่
นอกจากนั้นยังมีความเสี่ยงในเรื่องการเปลี่ยนแปลงเงื่อนไขในสัญญา เช่น
การเพิ่มอัตราค่าเช่าเวลา ลดเวลาออกอากาศ หรือลดสัดส่วนรายได้
อย่างไรก็ตามบริษัทตระหนักถึงความเสี่ยงดังกล่าว
โดยพยายามยกเลิกหรือปรับปรุงรายการที่ไม่ได้รับความนิยม และไม่ก่อให้เกิดรายได้
และพัฒนารายการใหม่ๆ โดยคำนึงถึงความนิยมของผู้บริโภค
เพื่อก่อให้เกิดรายได้มาทดแทนอย่างสม่ำเสมอ

1.3 ความเสี่ยงกรณีมีผู้ถือหุ้นรายใหญ่มากกว่าร้อยละ 50

ปัจจุบันกลุ่มบริษัท กรุงเทพโทรทัศน์และวิทยุ จำกัด ถือหุ้นในบริษัท ประมาณร้อยละ 73.73
ของจำนวนหุ้นที่จำหน่ายได้แล้วทั้งหมดของบริษัท จึงทำให้กลุ่มบริษัทดังกล่าว
สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการเลือกตั้งกรรมการ
หรือการขอมติในเรื่องอื่นๆ ที่ต้องใช้คะแนนเสียงส่วนใหญ่ของที่ประชุม ผู้ถือหุ้น
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบ
และถ่วงดุลในการพิจารณาเรื่องที่ ผู้ถือหุ้นรายใหญ่เสนอได้
อย่างไรก็ดีบริษัทได้ปฏิบัติตามประกาศของตลาดหลักทรัพย์แห่งประเทศไทย
เรื่องหลักเกณฑ์ในการทำรายการที่เกี่ยวโยงกัน
ซึ่งระบุชัดเจนว่าผู้ถือหุ้นที่มีส่วนได้เสียไม่มีสิทธิออกเสียงในรายการดังกล่าว
ซึ่งสามารถปกป้องผลประโยชน์ของผู้ถือหุ้นส่วนน้อยได้

นอกจากนั้น แม้ว่ากลุ่มของบริษัท กรุงเทพโทรทัศน์และวิทยุ จำกัด
จะเป็นผู้ถือหุ้นรายใหญ่และมีคะแนนเสียงข้างมาก แต่กลุ่มบริษัท กรุงเทพโทรทัศน์และวิทยุ จำกัด
ก็มีเจตนารมณ์ที่จะทำให้บริษัท มีความชัดเจนในการบริหารงานให้เป็นไปอย่างอิสระและโปร่งใส
ซึ่งผู้ถือหุ้นสามารถตรวจสอบได้ ดังจะเห็นได้จากโครงสร้างการจัดการของบริษัท
ซึ่งประกอบด้วยคณะกรรมการทั้งหมด 4 ชุด ได้แก่ คณะกรรมการบริษัท คณะกรรมการตรวจสอบ
คณะกรรมการสรรหาและกำหนดค่าตอบแทน และกรรมการบริหาร
ซึ่งคณะกรรมการแต่ละชุดประกอบด้วยบุคคลที่มีความรู้ความสามารถและมีการกำหนดขอบเขตอำนาจหน้าที่ของการปฏิบัติงานอย่างชัดเจน
โดยที่คณะกรรมการตรวจสอบจะเป็นกรรมการอิสระช่วยดูแลผลประโยชน์ของผู้ถือหุ้นรายย่อย

1.4 ความเสี่ยงด้านการปฏิบัติการ

ความเสี่ยงด้านการปฏิบัติการ
อาจเกิดจากการขาดการกำกับดูแลกิจการและขาดการควบคุมการปฏิบัติงานที่ดี
ซึ่งความเสียหายอาจเกิดขึ้นจากกระบวนการปฏิบัติงาน ระบบงาน หรือคน
ซึ่งบริษัทได้เล็งเห็นความสำคัญในเรื่องนี้ บริษัทมีสำนักตรวจสอบภายใน
ซึ่งอยู่ภายใต้การดูแลของคณะกรรมการตรวจสอบ และฝ่ายบัญชีและการเงิน
ที่ทำหน้าที่รับผิดชอบในการประเมินความเสี่ยงที่อาจเกิดจากขบวนการปฏิบัติงานของฝ่ายงานอื่นๆ
รวมทั้งบริษัทย่อย โดยฝ่ายงานดังกล่าวมีหน้าที่ชี้ประเด็นความเสี่ยง
และแนวทางที่เหมาะสมเพื่อเป็นการป้องกันความผิดพลาดในการปฏิบัติงานที่อาจเกิดขึ้นได้
และอยู่ภายใต้ระดับความเสี่ยงที่บริษัทยอมรับได้